30.		Závet nenapísaný vlastnou rukou poručiteľa (§ 476b ObZ)
Ja, podpísaný Marek Lendacký, nar. 12. 10. 1951, trvale bytom Žilina, Kvetná ul. č. 10, v prítomnosti svedkov Jána Lacka, nar. 25. 5. 1966, bytom Žilina, Ružová ul. č. 53, a Petry Kurtíkovej, nar. 14. 7. 1972, bytom Žilina, Dolná ul. č. 23, pre prípad svojej smrti zriaďujem tento závet:
Všetok svoj hnuteľný aj nehnuteľný majetok zanechávam svojej sestre Marte Novej, rod. Lendackej, nar. 21. 9. 1953, t. č. bytom v Martine, Dlhá ul. č. 52.
Žilina 10. septembra 2023	vlastnoručný podpis poručiteľa
Potvrdzujeme svojimi podpismi, že Marek Lendacký, nar. 12. 10. 1951, trvale bytom Žilina, Kvetná ul. č. 10, pred nami súčasne prítomnými svedkami vyššie uvedený závet dnes vlastnoručne podpísal a výslovne prejavil, že listina obsahuje jeho poslednú vôľu.
Žilina 10. septembra 2023			Ján Lacko	Petra Kurtíková
Poznámka
Závet nenapísaný vlastnou rukou možno vyhotoviť mechanickými prostriedkami alebo ho môže napísať rukou iná osoba ako poručiteľ. Závet však musí poručiteľ vlastnoručne podpísať a pred dvoma súčasne prítomnými výslovne prejaviť, že listina obsahuje jeho poslednú vôľu. Úlohou svedkov pri závete je v prípade potreby nestranne a spoľahlivo dosvedčiť skutočnosti rozhodné pre posúdenie platnosti prejavu vôle poručiteľa. Vzhľadom na túto dôležitú úlohu svedkov závetu zákon stanovuje, ktoré osoby sú na tento úkon absolútne nespôsobilé.
Sú to:
•	osoby, ktoré nie sú spôsobilé na právne úkony,
•	nevidomé, nepočujúce a nemé osoby,
•	osoby, ktoré nepoznajú jazyk, v ktorom sa prejav vôle robí a
•	osoby, ktoré majú podľa závetu dediť.
Od tohto závetu je potrebné rozlišovať závety vyžadujúce si osobitnú formu.
Ide o závety:
•	maloletých starších ako 15 rokov,
•	tých, ktorí nemôžu čítať a písať,
•	nevidomých osôb a
•	nepočujúcich, ktoré nemôžu čítať alebo písať